Chai tamakxkꞌokꞌalh ju iscurus ju Jesús.
Talhiꞌalhch junta ixjuncan Aktsulh.
Ju lacalhihebreo ixjuncan Gólgota.
Anchach ju tamaquilhtachalhch ju Jesús chai ju aliꞌinch ixtꞌiyunꞌan.
Ju pumatam laꞌixlhicana ju maquilhtacalh laꞌiscurus chai ju apumatam laꞌixlhimacx ju maquilhtacalh ju laꞌiscurus.
Chai ju Jesús tamaquilhta laꞌixlacaitati.
Ju gobernador Pilato tsꞌoklh lakatam chivinti.
Lhinaulh ixmucꞌanica laꞌisꞌaktsulh ju iscurus ju Jesús.
Ju anuꞌ atsꞌoknut ixnajun:
“Yuchi ju Jesús amachakaꞌ Nazaret.
Yuchi ju kꞌai ixꞌucxtinꞌan ju israelitanin”.
Na lhu israelitanin ju ixtalaktsꞌin junima chivinti ni vanin ixvi ju lakꞌachakꞌan junta ixquilhtai ju Jesús.
Ju anuꞌ chivinti istsꞌokcanta lacalhihebreo chai lacalhigriego chai lacalhilatin.
Ju xalackꞌajin ixpalijni ju israelitanin tajunich ju gobernador Pilato:
―Jantu atsꞌoktꞌi ni yuchi ju ixꞌucxtinꞌan ju israelitanin.
Palai kꞌox ni canaulh:
“Ju ani ya ixnajun ni xaꞌucxtin israelitanin ixjunita”.
Chai akꞌalhtayanalh ju Pilato.
Ajunich:
―Ju tuchi xacꞌatsꞌoknun yuchach.
Ju taropajni acsni tamaquilhta ju laꞌiscurus ju Jesús tasacnilh ju ixlacpumpuꞌ ju Jesús junta ixmamanicanta.
Chai ni lakatꞌatꞌi ixjunita ju ixpumpuꞌ pus lakatamin talhiꞌalh ju pumatamin taropajni.
Chai vachuꞌ ixꞌalin lakatam ju ixpumpuꞌ ju Jesús ju jantu isputsꞌapancanta.
Lana va chunch ixlhinavicanta.
Tachi ju va ixmakꞌanchꞌich.
Chai talaclajunich ju sia yuꞌunch ju anuch taropajni:
―Jantu catipukꞌexvi ju ani pumpuꞌ.
Alai va calhilaslajvi.
Catasuyach tichi chavaich ixꞌanuch cajunaꞌ.
Ni chunch ju tanaulh pus uctaxtulh ju atsꞌoknut junta chani najun:
“Pumatamin lhiꞌalh ju quimpumpuꞌ.
Chai ju lakatam quimpumpuꞌ talhilaslajlh”.
Pus chunchach talalh ju taropajni.
Ju ixnatich ju Jesús chai ju ixlakꞌauch ju ixnati ju ixtalakasilakꞌoxiꞌulai ju ixvaitiꞌan ni paꞌastacni cajunaꞌ ni Cleofas chai ju Malia amachakaꞌ Magdala vanin ixtayanalh junta ixmucꞌacanta laꞌiscurus ju Jesús.
Ju Jesús acsni laktsꞌilh ju ixnati chai ju ixtamamakaꞌun ju na ixmapaini ni vanin ixtayanalh pus junich ju ixnati:
―Quinati yuchach ju ani ju mintsꞌalh ju chavai.
Astan junich ju ixtamamakaꞌun:
―Yuchach ju ani ju minati ju chavai.
Pus tus acsni avilhchan ju anuꞌ ixtamamakaꞌun ju Jesús malhistacnilh ju ixnati ju Jesús.
Chai acsnich ju cꞌatsalhch ju Jesús ni ixnavikꞌota tachi chun ju lhichꞌalhcat ju ilhcanita ju ixpai pus naulh:
―Na icquicxixtach.
Chunchach ju naulh ni capuꞌuctaxtulhch ju atsꞌoknut.
Pus ju taropajni ixtaꞌulata tam xalu ju tuꞌuꞌ tachi ju axvicnit.
Pus ju acsnich lana tacatanchꞌimucalh laꞌixquincatiꞌ achꞌitin ju hisopo juncan ju tuꞌuꞌ tachi pꞌulhulh panimac.
Chai tamalaktanunilh ju axvicnit.
Chai talhiꞌanilh laꞌixquilhni ju Jesús.
Ju Jesús acsni quilhcꞌatsalhch ju anuꞌ tachi axvicnit naulh:
―Uctaxtukꞌolh ju chavai.
Lana lilek navilh ju isꞌaktsulh chai acsnich ju nilh.
Ju acsnich ixlakasiꞌulacan ju ixtaxtokniꞌan ju israelitanin ixlacata ju avilhchan paꞌastacni.
Pus ju yuꞌunch jantu talacasqꞌuilh ni va catamakatunculh ju lacacurus ju ixpumatꞌutuꞌan ni paꞌastacni cajunaꞌ ni catuncunaꞌ.
Chai ju anuꞌ avilhchan paꞌastacni kꞌai cꞌatan cajunaꞌ.
Pus talhitapaininilh ju gobernador Pilato ni calaktekꞌenicalh ju ixchꞌajaꞌan ju anuꞌ ixpumatꞌutuꞌan lapanacni ju ixtaquilhtananch ju lacacurus.
Ju chunch lai palai vatsꞌalhti kꞌox cataniyaꞌ chai ni lai caꞌapꞌuxcalh.
Pus ju taropajni acsni tachaꞌalh junta taquilhtananch ju anuꞌ lapanacni pus pꞌulhnan tatekꞌenilh ju ixchꞌajaꞌ ju pumatam.
Vana chunch tanavipa ju apumatam ju anuꞌ ju ixꞌatꞌamaquilhtacanta ju Jesús.
Para acsni talakꞌalh ju Jesús junta ixquilhtai talaktsꞌilh ni ixnitach ju yuchi.
Pus jantu tachꞌantekꞌelh ju yuchi.
Para ju pumatam taropa lana lhtokꞌonilh laꞌixpakꞌaxtiꞌ ju Jesús laꞌislansa.
Pus lana taxtunilh ju ixꞌacꞌalhni.
Va lhiya ju xcan.
Pus ju quitꞌin iclaktsꞌilhch chai quitꞌin icnajun tuchi tapasalhch.
Chai ju tuchi icnajun stavasalanti.
Chai ju quitꞌin kꞌoxich iccꞌatsai.
Chai iclajunau ju stavasalanti ni lai apꞌulacꞌaꞌiyaꞌitꞌit vachuꞌ ju uxijnan.
Junima taxtokni chunchach ju navicalh ni chunchach ju capuꞌuctaxtuyaꞌ ju atsꞌoknut junta chani najun:
“Ju yuchi jantu catitekꞌenicalh ju ixꞌalucutni”.
Vachuꞌ chani najun ju alakatam atsꞌoknut:
“Catalaktsꞌinach ju xatalhtokꞌoich”.